Vlad Alexandrescu a anunțat vineri că a convenit cu premierul Dacian Cioloș să nu își depună demisia din funcția de ministru al Culturii înaintea sărbătorilor de Paști. „Sunt îngrijorat că reacțiile furibunde ale celor care vor oprirea reformei ar putea să prevaleze. Cred că împreună cu echipa mea și cu toți cei care îmi împărtășiți viziunea putem și trebuie să ne impunem”, a scris acesta pe pagina personală de Facebook.

Contactat de Republica.ro, Vlad Alexandrescu a declarat că nu va pleca de la conducerea ministerului nici după Paști, dacă nu are garanția că viitorul ministru va continua reforma în Cultură. El a mai spus că i-a propus premierului Cioloș să o numească în locul său pe Corina Șuteu, în prezent secretar de stat. Dacă acest lucru nu se va întâmpla, Vlad Alexandrescu spune că nu își va da demisia.

Surse guvernamentale au declarat însă pentru Republica.ro că, în acest moment, o parte a Guvernului respinge categoric numirea Corinei Șuteu. Vlad Alexandrescu și-a anunțat miercuri, pe Facebook, demisia din funcția de ministru al Culturii, însă aceasta nu a fost înregistrată oficial. Miercuri seară, sute de oameni au ieșit în stradă ca să își manifeste susținerea față de ministru.

Care sunt șansele ca după Paști să rămâneți în continuare la ministerul Culturii?

Cred că totul depinde de continuitatea reformei. În momentul de față sunt niște reacții furibunde la adresa reformei, ea este periclitată și în aceste condiții e foarte important pentru mine ca ea să continue.

Ați putea, așadar, rămâne și după Paști în Guvern?

Absolut. Părerea mea este că. dacă nu se găsește o soluție prin care să putem avea certitudinea unei continuități în reforma pe care am început-o și pe care am condus-o până acum, eu nu plec. Nu plec.

Eu am avansat o soluție primului ministru, un nume. Cred că el a fost agreat, dar nu am deocamdată o garanție. Știu că există acolo reacții ale unor forțe furibunde și nu sunt sigur în momentul de față ce va prevala.

Numele este Corina Șuteu?

Da, este Corina Șuteu.

Dacă nu va fi acceptată propunerea dvs, veți rămâne în continuare la minister?

Da, eu consider că mi-am petrecut aproape șase luni din viață și am lucrat zi și noapte cu o echipă foarte bună, de care sunt foarte mândru, pentru începutul acestei reforme. Măsurile au declanșat niște reacții în sistem și asta e inevitabil. În momentul în care vrei să schimbi ceva ai împotriva ta mulțimea nesfârșită a celor care nu vor să se schimbe nimic și nu sunt dispus să arunc pe apa Sâmbetei lucrurile pe care le-am făcut.